Înscrierea copiilor în clasa I se poate face online. Prima etapă începe pe 1 aprilie
- Maria Dima
- 31 martie 2024, 13:07
Înscrierea copiilor în clasa I începe luni, 1 aprilie, iar părinții din Chișinău pot depune online actele. Procedura prevede două etape. Prima se va desfășura în perioada 1 aprilie-24 mai, iar cea de-a doua este planificată pentru 3-17 iunie.
Prima etapa presupune depunerea și validarea cererilor, a actelor de înscriere în clasa întâi a copiilor care împlinesc vârsta de șapte ani până la 1 septembrie 2024. Este obligatoriu ca viza de reședință a copilului să corespundă cu districtul școlar. Dosarul de înscriere va fi depus pe platforma escoala.chisinau.md și va include cererea de înscriere a copilului, buletinul de identitate al părintelui sau reprezentantului legal al copilului și certificatul de naștere al copilului, precizează Primăria Chișinău.
Înscrierea copiilor în clasa I. Etapa a doua se desfășoară între 3 și 17 iunie
În perioada 3-17 iunie va avea loc depunerea și validarea actelor de înscriere a copiilor din districtul școlar care vor împlini vârsta de șapte ani până la începutul anului școlar și care n-au reușit să fie înscriși în prima etapă. La fel, pot depune cereri părinții copiilor care vor împlini vârsta de șapte ani în perioada 1 septembrie-31 decembrie 2024 din districtul școlar și părinții copiilor din alte districte școlare pe locurile rămase libere.
Comisiile instituționale și cea municipală vor examina în perioada 20-30 august 2024, în limita locurilor rămase libere, situațiile de excepție a copiilor care pe parcursul celor două etape nu au fost înscriși în clasa întâi. Înregistrarea copiilor la școală este gratuită, potrivit ipn.md.